《初凉》
元代·方回

余民脱死初平寇，歉岁逢秋亦喜凉。
止水池边临树影，逆风林下溯花香。
尚欣邻壁肯赊酒，不管空庖无宿粮。
已往可惊来未测，延缘聊得抚流光。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。